81)

Iekļauj šādu 172.a, 172.b un 172.c pantu: “172.a pants Attaisnotās izmaksas (Finanšu regulas 113. pants) 1. Attaisnotās izmaksas ir izmaksas, kas radušās dotācijas saņēmējam un atbilst šādiem kritērijiem: a) tās ir radušās darbības vai darba programmas laikā, izņemot izmaksas, kas saistītas ar gala ziņojumiem un revīzijas sertifikātiem; b) tās ir norādītas paredzētajā darbības vai darba programmas kopējā budžetā; c) tās ir nepieciešamas tās darbības vai darba programmas īstenošanai, kas ir dotācijas priekšmets; d) tās ir identificējamas un pārbaudāmas, jo īpaši tās ir atspoguļotas saņēmēja grāmatvedības uzskaites dokumentos un noteiktas saskaņā ar tās valsts spēkā esošajiem grāmatvedības standartiem, kurā saņēmējs ir reģistrēts, un saskaņā ar parasto saņēmēja izmaksu uzskaites praksi; e) tās atbilst piemērojamo nodokļu un sociālo tiesību aktu prasībām; f) tās ir samērīgas, attaisnojamas un atbilst pareizas finanšu pārvaldības prasībām, īpaši attiecībā uz ekonomiju un lietderību. 2. Neskarot 1. punktu un pamatdokumentu, atbildīgais kredītrīkotājs par attaisnotām izmaksām var uzskatīt šādas izmaksas: a) izmaksas, kas saistītas ar bankas garantiju vai tai pielīdzināmu dotācijas saņēmēja galvojumu saskaņā ar Finanšu regulas 118. pantu; b) izmaksas, kas saistītas ar ārējo revīziju, ko pieprasa atbildīgais kredītrīkotājs pēc finansējuma pieprasījuma vai maksājuma pieprasījuma; c) samaksātais pievienotās vērtības nodoklis, ko nevar atmaksāt saņēmējam saskaņā ar piemērojamajiem valsts tiesību aktiem; d) amortizācijas izmaksas, ja tās faktiski ir radušās saņēmējam; e) administratīvie izdevumi, personāla un iekārtu izmaksas, tostarp valsts pārvaldes iestāžu personāla algu izmaksas, ciktāl tās attiecas uz to darbību izmaksām, kuras attiecīgā publiskā iestāde neveiktu, ja nebūtu uzsākts attiecīgais projekts. 172.b pants Darbības dotāciju pakāpeniskas samazināšanas princips (Finanšu regulas 113. panta 2. punkts) Ja darbības dotācijas tiek samazinātas, tās samazina proporcionālā un taisnīgā veidā. 172.c pants Finansējuma pieteikumi (Finanšu regulas 114. pants) 1. Noteikumus dotāciju pieteikumu iesniegšanai nosaka atbildīgais kredītrīkotājs, kas var izvēlēties arī iesniegšanas veidu. Dotāciju pieteikumus var iesniegt vēstules veidā vai elektroniski. Saziņas līdzekļi jāizvēlas nediskriminējošā veidā, un tie nedrīkst ierobežot piešķiršanas procedūras pieejamību pieteikumu iesniedzējiem. Saziņas līdzekļus izvēlas tā, lai nodrošinātu šādu nosacījumu ievērošanu: a) katrā iesniegumā jānorāda visa novērtēšanai vajadzīgā informācija; b) jāsaglabā datu integritāte; c) jāsaglabā priekšlikumu konfidencialitāte. Attiecībā uz c) punktu, atbildīgais kredītrīkotājs pārbauda pieteikumus tikai pēc pieteikumu iesniegšanai noteiktā termiņa beigām. Atbildīgais kredītrīkotājs var pieprasīt, lai elektroniskais iesniegums būtu parakstīts ar uzlabotu elektronisko parakstu Direktīvas 1999/93/EK nozīmē. 2. Ja atbildīgais kredītrīkotājs atļauj iesniegt pieteikumus elektroniskā veidā, izmantotajiem līdzekļiem un to tehniskajiem parametriem jābūt nediskriminējošiem pēc būtības, vispārpieejamiem un saderīgiem ar vispārlietojamiem informācijas un komunikāciju tehnoloģiju produktiem. Informāciju par specifikācijām, kas nepieciešamas pieteikumu iesniegšanai, tostarp šifrēšanu, dara pieejamu pieteikumu iesniedzējiem. Turklāt pieteikumu elektroniskās saņemšanas ierīcēm jāgarantē drošību un konfidencialitāti. 3. Ja pieteikums tiek iesniegts vēstules veidā, pieteikuma iesniedzējs pieteikumu var iesniegt vienā no sekojošiem veidiem: a) izmantojot pasta vai kurjera pakalpojumus; tādā gadījumā uzaicinājumā iesniegt priekšlikumus norāda, ka vajadzīgi pierādījumi par nosūtīšanas dienu – pasta zīmogs vai saņemšanas kvīts; b) pieteikuma iesniedzējs personiski vai tā pārstāvis, nogādājot pieteikumu tieši iestādē; tādā gadījumā uzaicinājumā iesniegt priekšlikumus jānorāda departaments, kurā nogādājams pieteikums, pretī saņemot parakstītu un datētu kvīti.”